มันนี่ทูเดย์
ศูนย์วิเคราะห์เศรษฐกิจทีเอ็มบี (ธนาคารทหารไทย) คาดว่า การส่งออกไทยในครึ่งปีหลังจะขะลอตัวต่อเนื่อง 1.9%
20 ส.ค. 2559

ทหารไทยชี้ส่งออกหวังพึ่งสหรัฐ-ซีแอลเอ็มวี
ศูนย์วิเคราะห์เศรษฐกิจทีเอ็มบี (ธนาคารทหารไทย) คาดว่า การส่งออกไทยในครึ่งปีหลังจะขะลอตัวต่อเนื่อง 1.9% ทำให้ทั้งปี 2559 นี้ จะหดตัว 1.8% แต่เนื่องจากการส่งออกไปยังตลาดสหรัฐ และประเทศกลุ่มซีแอลเอ็มวี (กัมพูชา ลาว เมียนมา และเวียดนาม) ยังสามารถเติบโตได้ในสินค้าชิ้นส่วนอิเล็กทรอนิกส์และสินค้าอุปโภคบริโภค ทำให้คาดว่าการส่งออกไปสหรัฐปีนี้จะเพิ่มขึ้น 1.9% จากสินค้าหมวดชิ้นส่วนคอมพิวเตอร์และอิเล็กทรอนิกส์ ส่วนการส่งออกไปซีแอลเอ็มวีจะเพิ่มขึ้น 6.2% จากสินค้าในหมวดอาหารเครื่องดื่ม สินค้าอุปโภคบริโภคประจำวัน น้ำมันเชื้อเพลิง
กสิกรฯ แนะเจาะตลาดเครื่องปรับอากาศ
ศูนย์วิจัยกสิกรไทย ออกรายงานระบุว่า เศรษฐกิจที่ขยายตัวของอาเซียนและการเติบโตของตลาดอสังหาริมทรัพย์ ทั้งอาคารสำหรับการให้บริการพื้นฐานของรัฐ อาคารสำนักงานให้เช่า และที่อยู่อาศัยเพื่อจำหน่าย น่าจะทำให้ปีนี้ไทยสามารถส่งออกเครื่องปรับอากาศไปอาเซียนได้เพิ่มขึ้นต่อเนื่อง โดยคาดว่าจะส่งออกได้ 1,349.5 ล้านเหรียญสหรัฐ เพิ่มขึ้น 18.2% โดยเลือกเจาะตลาดดาวรุ่ง คือ เวียดนาม และตลาดทำเงิน คือ อินโดนีเซีย สิงคโปร์ และมาเลเซีย ที่มีมูลค่าการส่งออกค่อนข้างสูง
สัมมนาฟื้นฟูกิจการเอสเอ็มอี
กรมบังคับคดี แจ้งว่า ได้จัดโครงการให้ความรู้กฎหมายฟื้นฟูกิจการของธุรกิจวิสาหกิจขนาดกลางและขนาดย่อม (เอสเอ็มอี) อีก 14 รุ่น เพื่อสร้างความเข้าใจกระบวนพิจารณาการฟื้นฟูกิจการของลูกหนี้ที่เป็นเอสเอ็มอี ผู้สนใจดูรายละเอียดได้ที่ www.led.go.th และสอบถามเพิ่มเติมได้ที่ 02-881-4999 ต่อ 5555 หรือสายด่วน 1111 กด 79